b"\n_START_ARTICLE_\nSulduz (comtat)\n_START_PARAGRAPH_\nEl comtat de Sulduz (\xd8\xb3\xd9\x88\xd9\x84\xd8\xaf\xd9\x88\xd8\xb2, tamb\xc3\xa9 Solduz o Suldoz, kurd: Sundus), oficialment comtat de Naghadeh (persa: \xd9\x86\xd9\x82\xd8\xaf\xd9\x87, \xc3\xa0zeri: \xd9\x86\xd9\x82\xd8\xaf\xd9\x87, o \xd8\xb3\xd9\x88\xd9\x84\xd8\xaf\xd9\x88\xd8\xb2) del nom de la seva capital, \xc3\xa9s una divisi\xc3\xb3 administrativa de la prov\xc3\xadncia de l'Azerbaidjan Occidental a l'Iran._NEWLINE_El comtat, creuat pel riu Gadir, \xc3\xa9s principalment agr\xc3\xadcola i produeix fruites, grans (a la plana es produeix for\xc3\xa7a blat) i fusta; els seus habitants s\xc3\xb3n turcmans (\xc3\xa0zeris) i kurds, per\xc3\xb2 hi viuen tamb\xc3\xa9 perses i assiris; la comunitat ass\xc3\xadria fou molt important per\xc3\xb2 fou gaireb\xc3\xa9 exterminada durant el genocidi assiri. Hi predomina el corrent xi\xc3\xafta de l'islam._NEWLINE_Es creu que el 1303 Ghazan va donar aquestes terres en feu a la tribu mongola dels sulduz i la comarca va agafar aquest nom; el seu nom anterior, probablement diferent, s'ha perdut. Al segle XV s'hi van instal\xc2\xb7lar els kurds Mukri i els anterior habitants foren redu\xc3\xafts a servitud. Una informaci\xc3\xb3 breu diu que Pir Budak, de la tribu kurda dels Baban, la va arrabassar als kizilbaixis per\xc3\xb2 aix\xc3\xb2 hauria passat al segle XVI. El 1828 el pr\xc3\xadncep Abbas Mirza va cedir la regi\xc3\xb3 en feu a 800 fam\xc3\xadlies karapapaks que tindrien dret a recaptar impostos per\xc3\xb2 a canvi havien d'aportar 400 cavallers al govern qajar; en aquesta \xc3\xa8poca vivien a Sulduz uns quatre mil o cinc mil fam\xc3\xadlies kurdes i turcs mukaddam per\xc3\xb2 les seves terres van anar passant a mans dels nous senyors (que eren xi\xc3\xaftes)._NEWLINE_A l'inici del segle XX hi havia 123 pobles amb 8.000 fam\xc3\xadlies i la principal vila era Naghadeh (Naghada o Nahada) amb un miler de cases, i la segona vila era Rahdana (Rah-dahna) amb un pont sobre el riu Gadir; al sud-est hi havia la comarca de Mamad-shah habitada modernament pels turcs shamsaddinlu que s'hi havien establert al primer quart del segle XIX i el seu cap Masi Beg havia rebut tamb\xc3\xa9 alguns territoris en feu d'Abbas Mirza (vers 1828 van rebre 3 pobles i 100 fam\xc3\xadlies de camperols kurds); la regi\xc3\xb3 estava poblada per kurds Mamash, Zarza i Mukri (unes dues mil fam\xc3\xadlies) per\xc3\xb2 nom\xc3\xa9s eren una quarta part de tots els habitants i ocupaven 10 pobles, mentre altres foren ocupats pels karapapaks._NEWLINE_El 1908 i fins al 1912 la regi\xc3\xb3 fou ocupada pels otomans que van perseguir als karapapaks per ser xi\xc3\xaftes. Almenys als segles XIX i XX hi havia un bisbat nestori\xc3\xa0 per\xc3\xb2 el 1914 la poblaci\xc3\xb3 ass\xc3\xadria havia quedat redu\xc3\xafda a 80 fam\xc3\xadlies, totes a Naghadeh. El 1915 els russos van establir una base naval al poble d'Haydarabad a la riba del llac Urmia i van construir un ferrocarril que va creuar el districte; aquest va canviar de mans diverses vegades. El 1917 els russos el van abandonar i el 1918 es van retirar els otomans; el 1919 hi van entrar tropes perses. El nom de la regi\xc3\xb3 hist\xc3\xb2rica no fou conservat pel comtat que fa agafar el nom de la capital, tot i que el nom Sulduz \xc3\xa9s for\xc3\xa7a utilitzat."